Pep-klant takel rower | Maroela Media
Pep-klant takel rower
'n Rower is Woensdagmiddag in die Pep Stores-winkel in Machadodorp, Mpumalanga, doodgeskiet toe een van die klante 'n vuurwapen uitgepluk en op die rowers losgebrand het.
Brig. Leonard Hlathi, woordvoerder van die polisie, sê drie verdagtes het net voor toemaaktyd – omstreeks 16:50 – dié gewilde kettingwinkel betree.
"Een het oorstokkies gekoop terwyl die ander twee die winkel verlaat het. Die een wat die oorstokkies gekoop het, het ook daarna die winkel verlaat," vertel Hlathi.
"'n Kort rukkie later het al drie vermeende rowers weer die winkel binnegekom. Een van hulle het 'n vuurwapen uitgepluk en die personeel beveel om in die stoorkamer in te gaan. Daar het hulle die personeel beveel om op die grond te lê en gevra om met die bestuurder te praat."
Die rowers het die bestuurder gevra waar die selfone gebêre word en hom beveel om hulle na sy kantoor te vergesel. Daar moes hy die selfoonkluis oopsluit en die rowers het sowat 10 selfone en 'n onbekende bedrag kontant uit die kassies gevat. Daarna het hulle die bestuurder na die stoorkamer teruggeneem.
"Net toe die rowers die winkel wou verlaat, het 'n klant die winkel binnegekom. Een van die verdagtes het – sonder om 'n woord te sê – op dié klant geskiet. Die klant het egter 'n vuurwapen uitgepluk en teruggeskiet en het in die proses die rower doodgeskiet."
Die ander twee verdagtes het so vinnig as moontlik spore gemaak.
Die oorlede verdagte kon nog nie geïdentifiseer word nie omdat hy geen identifikasiedokument by hom gehad het nie.
"'Dit is vasgestel dat die vuurwapen waarmee hy geskiet het, Maandag digby Mbombela [Nelspruit] gesteel is."
Machadodorp Mpumalanga pep
Inhegtenisneming van oudminister se vrou 'onregmatig'
Potch Boys High steier weens twis met beheerliggaam
Dit gaan al hoe meer gebeur dat rowers hulle vasloop
Ons moet meer sulke berigte hoor en dit wyd versprei. Vrees is al wat die misdadigers gaan ontmoedig.
Jip jou dade haal jou in op die einde van die dag.
Laat dit nou vir die rower ñ les wees! En die twee wat weggekom het asook die wat in die toekoms beplan om te roof! Hoop hulle het so groot geskrik dat hulle dit nooit weer oorweeg om te roof nie! 10/10 vir die kliënt! Baie bly hyt dit oorleef! Hoop net nie hy word nou aangekla van moord nie….!!
Terwyl hoedman se onderdane na hulle seevakansie ontspan en brandstofkaarte gebruik ter aanvulling van hulle stipend moet ons landsburgers wat, glo dit as U wil, betaal vir hulle beskerming, op ons eie aanploeter. Tot tyd en wyl daar nie van die korrupte, lui,onbevoegde,ongemotiveerde polisie beamptes daadwerklik ontslae geraak word nie en die wat oorbly n behoorlke salaris betaal word nie, is hierdie Pep voorval ons voorland.